CELEX: 32011R0897
Language: sk
Date: 2011-09-02 00:00:00
Title: Vykonávacie nariadenie Komisie (EÚ) č. 897/2011 z  2. septembra 2011 o zatriedení určitého tovaru do kombinovanej nomenklatúry

8.9.2011   
            
            
               SK
            
            
               Úradný vestník Európskej únie
            
            
               L 231/9
            
         VYKONÁVACIE NARIADENIE KOMISIE (EÚ) č. 897/2011
   z 2. septembra 2011
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Výbor pre colný kódex nevydal stanovisko v lehote stanovenej jeho predsedom,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. septembra 2011
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok predkladaný na predaj v malom vo fľaši s objemom 500 ml, obsahujúci (v % hmotnosti):
                  
                              —
                           
                           
                              vodu
                           
                           
                              45,9
                           
                        
                              —
                           
                           
                              fruktózu
                           
                           
                              33,3
                           
                        
                              —
                           
                           
                              oligofruktózu
                           
                           
                              7,6
                           
                        
                              —
                           
                           
                              koncentrát jablčnej šťavy
                           
                           
                              3,6
                           
                        
                              —
                           
                           
                              koncentrát šťavy z čiernych ríbezlí
                           
                           
                              2,3
                           
                        
                              —
                           
                           
                              rastlinné oligopeptidy
                           
                           
                              2,3
                           
                        
                              —
                           
                           
                              kyselinu citrónovú
                           
                           
                              3,6
                           
                        
                              —
                           
                           
                              koncentrát maté
                           
                           
                              0,7
                           
                        
                              —
                           
                           
                              potravinárske kvasnice
                           
                           
                              0,5
                           
                        
                              —
                           
                           
                              L-karnitín
                           
                           
                              0,1
                           
                        
                              —
                           
                           
                              sorban draselný
                           
                           
                              0,1
                           
                        Výrobok je červenohnedá, zakalená, mierne viskózna tekutina s hustotou 1,1812 g/cm3 a brixovou hodnotou 40.
                  Podľa obalu ide o výrobok, ktorého základom je voda obohatená o výživné látky, ktorý je určený na zaradenie do stravovacieho plánu.
                  Pokyny na používanie: 50 ml výrobku zriediť v 100 ml vody alebo džúsu.
               
               
                  2106 90 92
               
               
                  Zatriedenie je určené všeobecnými pravidlami 1 a 6 pre interpretáciu kombinovanej nomenklatúry a znením číselných znakov KN 2106, 2106 90 a 2106 90 92.
                  Z dôvodu obsahu cukrov a niektorých iných prísad, ako napríklad sorbanu draselného a kyseliny citrónovej, je potrebné výrobok pred konzumáciou zriediť, a preto sa nemôže považovať za nealkoholický nápoj položky 2202 (pozri aj vysvetlivky ku kombinovanej nomenklatúre ku kapitole 22, všeobecné, druhý odsek).
                  Výrobok sa preto zatrieďuje ako potravinový prípravok inde nešpecifikovaný ani nezahrnutý pod položku 2106 (pozri aj vysvetlivky k harmonizovanému systému k položke 2106, druhý odsek, bod 7).